REPUBLIKA SRBIJA

NARODNA SKUPŠTINA

01 Broj 06-2/504-21

29. novembar 2021. godine

B e o g r a d

**Z A P I S N I K**

**DESETE SEDNICE DRUGOG REDOVNOG ZASEDANjA**

**NARODNE SKUPŠTINE REPUBLIKE SRBIJE U 2021. GODINI,**

**ODRŽANE 29. NOVEMBRA 2021. GODINE**

Sednica je počela u 12 časova i 20 minuta.

Sednici je predsedavao Ivica Dačić, predsednik Narodne skupštine.

Narodna skupština je minutom ćutanja odala poštu preminulom narodnom poslaniku dr Muameru Zukorliću.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuje 119 narodnih poslanika, a primenom elektronskog sistema za glasanje utvrđeno je da je u sali prisutno 149 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika Narodne skupštine.

Predsednik je obavestio da je sprečena da sednici prisustvuje narodni poslanik dr Vesna Ivković.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Andrijana Avramov, Zagorka Aleksić, Dušan Bajatović, Arđend Bajrami, dr Muamer Bačevac, Nadije Bećiri, dr Boban Birmančević, dr Marko Bogdanović, Josip Broz, Jelisaveta Veljković, Sonja Vlahović, Mladen Grujić, Vladimir Đukanović, Milan Đurica, Ninoslav Erić, doc. dr Ilija Životić, Vladan Zagrađanin, Krsto Janjušević, Marija Jevđić, mr Jadranka Jovanović, doc. dr Mihailo Jokić, Šaip Kamberi, Rajko Kapelan, Jasmina Karanac, Dragomir Karić, Nandor Kiš, Jovan Kolundžija, Marijana Krajnović, Janko Langura, Sofija Maksimović, Dragan D. Marković, Jelena Mijatović, dr Milorad Mijatović, Jelena Mihailović, Olivera Nedeljković, Slađana Nikolić, Jasmina Obradović, Lav-Grigorije Pajkić, Biljana Pantić Pilja, Mira Petrović, Ivana Popović, Milena Popović, Misala Pramenković, Nikola Radosavljević, hadži Milorad Stošić, Smilja Tišma, prof. dr Jahja Fehratović, Aco Petrović, Ljiljana Kuzmanović-Vujaković, Olivera Ognjanović, Vojislav Vujić, Marina Mirković, Mina Kitanović, Nikola Kožović, Jelena Stevanović, Momčilo Vuksanović i dr Amela Lukač Zoranić.

Predsednik je, saglasno članu 86. stav 2. i članu 87. stav 2. Poslovnika, obavestio da je ova sednica sazvana u roku kraćem od roka utvrđenog u članu 86. stav 1. Poslovnika i izuzetno, za ponedeljak, dakle mimo dana utvrđenih u članu 87. stav 1. Poslovnika, zbog potrebe da Narodna skupština što pre razmotri predloge odluka iz predloženog dnevnog reda.

Zatim je Narodna skupština prešla na utvrđivanje dnevnog reda.

Izjašnjavajući se o predlozima za stavljanje na dnevni red akata po hitnom postupku, Narodna skupština je prihvatila: predlog predsednika Narodne skupštine da se, po hitnom postupku, stavi na dnevni red sednice Predlog odluke o dopunama Odluke o prestanku funkcije i imenovanju u Republičku izbornu komisiju, koji je podneo Narodnoj skupštini 28. novembra 2021. godine, sa ispravkom od 29. novembra (od 156 prisutnih narodnih poslanika, 153 su glasala za, a tri nisu glasala) i predlog narodnog poslanika dr Aleksandra Martinovića da se, po hitnom postupku, stavi na dnevni red sednice Predlog odluke o izmenama Odluke o prestanku funkcije i imenovanju u Republičku izbornu komisiju, koji je podneo Narodnoj skupštini 26. novembra 2021. godine (od 158 prisutnih narodnih poslanika, 156 je glasalo za, a dva nisu glasala).

Narodna skupština je, većinom glasova (od 158 prisutnih narodnih poslanika, 157 je glasalo za, a jedan nije glasao), prihvatila predlog narodnog poslanika Ivice Dačića da se obavi:

**1. zajednički jedinstveni pretres o:**

**- Predlogu odluke o dopunama Odluke o prestanku funkcije i imenovanju u Republičku izbornu komisiju**, koji je podneo predsednik Narodne skupštine (broj 02-2162/21 od 28. novemrba 2021. godine) i

**- Predlogu odluke o izmenama Odluke o prestanku funkcije i imenovanju u Republičku izbornu komisiju**,koji je podneo narodni poslanik dr Aleksandar Martinović (broj 02-2160/21 od 26. novemrba 2021. godine).

Narodna skupština je, većinom glasova (od 158 prisutnih narodnih poslanika, 157 je glasalo za, a jedan nije glasao), utvrdila dnevni red Desete sednice Drugog redovnog zasedanja Narodne skupštine Republike Srbije u 2021. godini, u celini.

Tako utvrđen dnevni red je sledeći:

**1. Predlog odluke o dopunama Odluke o prestanku funkcije i imenovanju u Republičku izbornu komisiju**, koji je podneo predsednik Narodne skupštine (broj 02-2162/21 od 28. novemrba 2021. godine)

**2. Predlog odluke o izmenama Odluke o prestanku funkcije i imenovanju u Republičku izbornu komisiju**, koji je podneo narodni poslanik dr Aleksandar Martinović (broj 02-2160/21 od 26. novemrba 2021. godine).

Zatim je Narodna skupština prešla na rad po utvrđenom dnevnom redu sednice, odnosno na **zajednički jedinstveni pretres o 1. i 2. tački dnevnog reda**.

Predsednik je, saglasno članu 92. stav 2. i članu 192. stav 3, a shodno članu 157. stav 2. Poslovnika, otvorio zajednički jedinstveni pretres o:

**- Predlogu odluke o dopunama Odluke o prestanku funkcije i imenovanju u Republičku izbornu komisiju, sa ispravkom** i

**- Predlogu odluke o izmenama Odluke o prestanku funkcije i imenovanju u Republičku izbornu komisiju.**

U zajedničkom jedinstvenom pretresu učestvovali su narodni poslanici: Samir Tandir, predsednik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, Branimir Jovanović, predsednik Poslaničke grupe Socijaldemokratska partija Srbije, Života Starčević, zamenik predsednika Poslaničke grupe JEDINSTVENA SRBIJA (JS), Elvira Kovač, zamenik predsednika Poslaničke grupe SAVEZ VOJVOĐANSKIH MAĐARA, Stefan Krkobabić, predstavnik Poslaničke grupe PUPS - „Tri P“, Aleksandar Mirković, predstavnik Poslaničke grupe „Aleksandar Vučić - za našu decu“ (nakon čega je predsedavajuća Elvira Kovač, potpredsednik Narodne skupštine, saglasno članu 27. i članu 87. st. 2. i 3. Poslovnika, produžila rad Narodne skupštine i posle 18,00 časova), Đorđe Milićević, predsednik Poslaničke grupe SOCIJALISTIČKA PARTIJA SRBIJE (SPS), Vladan Glišić (nakon čijeg izlaganja su uzajamno replicirali narodni poslanici Aleksandar Mirković i Vladan Glišić), Aleksandar Marković, Samira Ćosović, Slavenko Unković, prof. dr Žarko Obradović, prof. dr Vladimir Marinković, Sanja Jefić Branković, Snežana Paunović, Marijan Rističević, Dejan Kesar, Veroljub Arsić, dr Uglješa Mrdić, prof. dr Marko Atlagić, Ilija Matejić, Đorđe Dabić, Adam Šukalo, Miloš Banđur i Milija Miletić, zamenik predsednika Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, nakon čega je predsedavajući dr Vladimir Orlić, potpredsednik Narodne skupštine, zaključio zajednički jedinstveni pretres.

Predsedavajući je, saglasno članu 87. stav 5. Poslovnika, odredio ponedeljak, 29. novembar 2021. godine, sa početkom u 18 časova i 5 minuta, kao Dan za glasanje o tačkama dnevnog reda Desete sednice Drugog redovnog zasedanja Narodne skupštine Republike Srbije u 2021. godini.

Primenom elektronskog sistema za glasanje utvrđeno je da su u sali prisutna 172 narodna poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda - PREDLOG ODLUKE O DOPUNAMA ODLUKE O PRESTANKU FUNKCIJE I IMENOVANjU U REPUBLIČKU IZBORNU KOMISIJU**

Narodna skupština je, većinom glasova svih narodnih poslanika (od 172 prisutna narodna poslanika, 172 su glasala za), usvojila Predlog odluke o dopunama Odluke o prestanku funkcije i imenovanju u Republičku izbornu komisiju, sa ispravkom, u celini.

**2. tačka dnevnog reda - PREDLOG ODLUKE O IZMENAMA ODLUKE O PRESTANKU FUNKCIJE I IMENOVANjU U REPUBLIČKU IZBORNU KOMISIJU**

Narodna skupština je, većinom glasova svih narodnih poslanika (od 172 prisutna narodna poslanika, 172 su glasala za), usvojila Predlog odluke o izmenama Odluke o prestanku funkcije i imenovanju u Republičku izbornu komisiju, u celini.

Pošto je Narodna skupština obavila razmatranje i odlučivanje o svim tačkama dnevnog reda sednice, predsednik Narodne skupštine je, saglasno članu 102. Poslovnika, zaključio Desetu sednicu Drugog redovnog zasedanja Narodne skupštine Republike Srbije u 2021. godini.

Sednica je zaključena u 18 časova i 5 minuta.

GENERALNI SEKRETAR PREDSEDNIK

Veljko Odalović Ivica Dačić